Fietsrit eindig in tragedie vir seun (10)‘n Skermskoot in die video waar die kragkabel getoets word. Die skakel na die video volg onderaan die berig. Jaden Landsberg (10), ŉ leerder aan Laerskool Lydenburg, is Vrydag dood toe hy in dié Mpumalanga-dorp gaan fietsry het. Die Steelburger/Lydenburg News-gemeenskapskoerant berig Jaden het Vrydag saam met maatjies gaan fietsry toe hy glo doodgeskok is toe hy deur ŉ groot poel water gery het waarin ŉ ontblote gelaaide kragkabel gelê het. Die voorval het op die hoek van Rivier- en Lombaardstraat plaasgevind. Volgens ooggetuies het Jaden se maatjies hom uit die water probeer haal, maar hulle kon nie daarin slaag nie, want “die water het hulle geskok”. Beamptes van Phoenix Security was omstreeks 17:00 op die toneel en het saam met ŉ inwoner, Tiaan Erasmus, dadelik noodhulp begin toepas terwyl hy na ŉ plaaslike mediese sentrum geneem is. Dokters het onverpoos sy lewe probeer red, maar hy is by die sentrum dood verklaar. Die Phoenix-veiligheidsbeamptes en elektrisiëns van die Thaba Chweu-munisipaliteit is terug na die toneel waar die munisipaliteit se elektrisiëns glo bevind het dat die kragdraad nie gelaai was nie. ŉ Private elektrisiën is ontbied om ŉ tweede mening te gee. Hy kon, op video, vasstel dat die 230 volt-kabel wel gelaai, oftewel “lewendig” was. Die video is aan Steelburger/Lydenburg News, wat deel is van die Laevelder-groep, verskaf. Kyk die video hier. Bron: Steelburger/Lydenburg News OPVOLG: [Video] Gemeenskap rou ná seun op fiets doodskok